Flutti heim eftir 30 ár erlendis og starfar nú í Snorrastofu í Reykholti Fyrir fimm árum , vorið 2010 , flutti Sigrún Guttormsdóttir Þormar ásamt Gunnari Rögnvaldssyni eiginmanni sínum til Íslands eftir 30 ára búsetu í Svíþjóð og Danmörku . Þau settust að í Skorradal . Sigrún hóf brátt störf við Snorrastofu í Reykholti . Þar vinnur hún í dag og sinnir reikningshaldi og gestamóttöku . Einn dag nú í apríl settumst við niður með Sigrúnu í bókastofunni . „ Það var hárrétt ákvörðun hjá okkur að flytja heim til Íslands . Okkur hefur einnig verið tekið ákaflega vel hérna í Borgarfirðinum . Fyrir mér er það að starfa í Reykholti miklu meira en bara starfið . Það er bæði lífsstíll og köllun . Hér getur maður gefið svo mikið af sér en ég fæ líka mikið til baka . Það er yndislegt að starfa hér , “ segir Sigrún .